Κέρκυρα, 25 Οκτωβρίου 2026
ΚΟΙΝΗ ΚΑΤΑΓΓΕΛΙΑ ΣΕΠΕ, ΕΛΜΕ & ΕΝΩΣΗΣ ΓΟΝΕΩΝ ΔΗΜΟΥ ΚΕΝΤΡΙΚΗΣ ΚΕΡΚΥΡΑΣ
Να ανακληθεί η απόφαση μετακίνησης εκπαιδευτικών από τα σχολεία γενικής εκπαίδευσης 
στο Πειραματικό Γυμνάσιο Κέρκυρας!

Δεν θα θυσιάσουμε τα μορφωτικά δικαιώματα των πολλών για την προνομιακή στελέχωση των Πειραματικών!

Ο ΣΕΠΕ Κέρκυρας, η ΕΛΜΕ Κέρκυρας και η Ένωση Γονέων και Κηδεμόνων Κεντρικής Κέρκυρας καταγγέλλουμε την απόφαση με αριθμό πρωτοκόλλου 4766/22-10-2026 του Διευθυντή Πρωτοβάθμιας Εκπαίδευσης Κέρκυρας, με την οποία οι αναπληρωτές εκπαιδευτικοί του κλάδου ΠΕ86 (Πληροφορικής) και του κλάδου ΠΕ11 (Φυσικής Αγωγής) διατίθενται από τις 26 Οκτωβρίου 2026 στη Διεύθυνση Δευτεροβάθμιας Εκπαίδευσης, προκειμένου να καλύψουν οκτώ ώρες εβδομαδιαίως στο 7ο Πειραματικό Γυμνάσιο Κέρκυρας.

Πρόκειται για μια απόφαση που εγείρει σοβαρά ζητήματα νομιμότητας, υπονομεύει την εύρυθμη λειτουργία των σχολείων γενικής εκπαίδευσης και αποκαλύπτει τις βαθιά άνισες προτεραιότητες της εκπαιδευτικής πολιτικής. Οι δύο εκπαιδευτικοί δεν είχαν πλεονάζουσες ώρες! Είχαν τοποθετηθεί από τον Σεπτέμβριο και με απόφαση του αρμόδιου υπηρεσιακού συμβουλίου συμπλήρωναν πλήρως το διδακτικό τους ωράριο σε σχολεία γενικής εκπαίδευσης: ο ένας στο Δημοτικό Σχολείο Παλιάς Πόλης και ο άλλος στο Δημοτικό Σχολείο Κορακιάνας. Τα σχολεία αυτά είχαν οργανώσει τη λειτουργία τους και τον προγραμματισμό τους με βάση την παρουσία των συγκεκριμένων εκπαιδευτικών, καλύπτοντας υπαρκτές εκπαιδευτικές ανάγκες.

Η αιφνιδιαστική απομάκρυνσή τους δημιουργεί νέα κενά, διαταράσσει τον προγραμματισμό των σχολικών μονάδων και στερεί από τους μαθητές και τις μαθήτριες τη σταθερή και απρόσκοπτη εκπαιδευτική υποστήριξη που δικαιούνται. Η διοίκηση, αντί να εξασφαλίζει την κάλυψη όλων των εκπαιδευτικών αναγκών, μεταφέρει το πρόβλημα από τη μία σχολική μονάδα στην άλλη, αντιμετωπίζοντας τους εκπαιδευτικούς σαν διαθέσιμες μονάδες που μετακινούνται κατά το δοκούν.

Προκύπτει, επιπλέον, σοβαρό ζήτημα τήρησης της νόμιμης διαδικασίας. Η ίδια η απόφαση επικαλείται το άρθρο 19 παρ. 22 του ν. 4692/2020. Για τη διάθεση σε σχολική μονάδα που υπάγεται σε διαφορετικό ΠΥΣΠΕ ή ΠΥΣΔΕ της ίδιας Περιφερειακής Διεύθυνσης Εκπαίδευσης, η διάταξη προβλέπει απόφαση του Περιφερειακού Διευθυντή Εκπαίδευσης, έπειτα από πρόταση του αρμόδιου Ανώτερου Περιφερειακού Υπηρεσιακού Συμβουλίου. Στην προκειμένη περίπτωση, η απόφαση φέρει την υπογραφή του Διευθυντή Πρωτοβάθμιας Εκπαίδευσης Κέρκυρας, χωρίς να προκύπτει ότι έχει προηγηθεί η προβλεπόμενη διαδικασία και ότι έχει εκδοθεί η απαιτούμενη απόφαση του Περιφερειακού Διευθυντή Εκπαίδευσης Ιονίων Νήσων. Ζητούμε να δοθούν άμεσα στη δημοσιότητα όλες οι σχετικές υπηρεσιακές πράξεις και να ελεγχθεί η νομιμότητα της μετακίνησης.

Η προνομιακή στελέχωση των Πειραματικών δεν μπορεί να γίνεται σε βάρος των υπόλοιπων σχολείων!

Η ευθύνη φυσικά βρίσκεται στην κυβερνητική πολιτική που διαμορφώνει ένα άνισο τοπίο στη δημόσια εκπαίδευση. Αντί να εξασφαλίζει σε όλα τα σχολεία το αναγκαίο εκπαιδευτικό προσωπικό και τις προϋποθέσεις για ισότιμη μόρφωση, η διοίκηση επιλέγει να καλύπτει ανάγκες μιας σχολικής μονάδας αποδυναμώνοντας άλλες. Η δημόσια εκπαίδευση δεν μπορεί να λειτουργεί με σχολεία πολλών ταχυτήτων, ούτε τα μορφωτικά δικαιώματα των παιδιών να εξαρτώνται από το σε ποιο σχολείο φοιτούν.

Την ώρα που τα σχολεία γενικής εκπαίδευσης παλεύουν με ελλείψεις εκπαιδευτικών, κενά σε ειδικότητες και σοβαρές δυσκολίες στην καθημερινή λειτουργία τους, η διοίκηση απομακρύνει εκπαιδευτικούς που ήδη καλύπτουν πλήρως το ωράριό τους, προκειμένου να εξυπηρετήσει τις ανάγκες ενός Πειραματικού Σχολείου. Ποιος αποφάσισε ότι οι ανάγκες του ενός σχολείου μπορούν να καλύπτονται με την υποβάθμιση της λειτουργίας ενός άλλου; Ποια παιδιά πρέπει να στερηθούν εκπαιδευτικούς για να θεωρηθεί ότι εξυπηρετούνται οι ανάγκες της εκπαιδευτικής πολιτικής;
Η συγκεκριμένη εξέλιξη επιβεβαιώνει τις ανησυχίες που έχουμε διατυπώσει επανειλημμένα για την επέκταση του θεσμού των Πειραματικών Σχολείων στην Κέρκυρα. Όπως έχουμε επισημάνει και στις προηγούμενες ανακοινώσεις μας, η πολιτική αυτή δεν συνοδεύεται από έναν συνολικό σχεδιασμό ισότιμης αναβάθμισης όλων των δημόσιων σχολείων. Αντίθετα, ενισχύει τη διαφοροποίηση μεταξύ σχολικών μονάδων, αποδυναμώνει τον κοινό χαρακτήρα της δημόσιας εκπαίδευσης και καλλιεργεί την αντίληψη ότι η εκπαιδευτική ποιότητα πρέπει να αποτελεί προνόμιο συγκεκριμένων σχολείων και όχι δικαίωμα όλων των παιδιών.

Δεν αποδεχόμαστε μια πολιτική που επενδύει στην προβολή και στην προνομιακή αντιμετώπιση ορισμένων σχολικών μονάδων, ενώ τα υπόλοιπα σχολεία καλούνται να λειτουργήσουν με λιγότερους εκπαιδευτικούς και περιορισμένες δυνατότητες. Η αναβάθμιση της εκπαίδευσης δεν μπορεί να οικοδομείται με μετακινήσεις προσωπικού που δημιουργούν νέα κενά, ούτε με τη μεταφορά των συνεπειών των ελλείψεων από τη μία σχολική μονάδα στην άλλη.

Η πραγματική αναβάθμιση απαιτεί επαρκή χρηματοδότηση, μόνιμους διορισμούς, έγκαιρη κάλυψη όλων των κενών, σταθερό εκπαιδευτικό προσωπικό και ισότιμη στήριξη κάθε δημόσιου σχολείου, σε κάθε γειτονιά και κάθε περιοχή.

Απαιτούμε:

· Την άμεση ανάκληση της απόφασης 4766/22-10-2026 και την επανεξέταση της διάθεσης των δύο εκπαιδευτικών.

· Την τήρηση της νόμιμης διαδικασίας και την έγγραφη γνωστοποίηση της νομικής βάσης και όλων των σχετικών υπηρεσιακών πράξεων.

· Την παραμονή των εκπαιδευτικών στα σχολεία όπου έχουν τοποθετηθεί και καλύπτουν πλήρως το διδακτικό τους ωράριο, ώστε να διασφαλιστεί η εύρυθμη λειτουργία τους και να μην προκύψουν νέα κενά.

· Την πλήρη κάλυψη των εκπαιδευτικών αναγκών όλων των σχολείων της Κέρκυρας, χωρίς μεταφορά των ελλείψεων από τη μία σχολική μονάδα στην άλλη.

· Την εγκατάλειψη της πολιτικής που δημιουργεί σχολεία πολλών ταχυτήτων και την ουσιαστική ενίσχυση της δημόσιας και δωρεάν εκπαίδευσης για όλα τα παιδιά.

Δεν θα αποδεχτούμε να αντιμετωπίζονται τα μορφωτικά δικαιώματα των μαθητών και των μαθητριών ως μεταβλητή που προσαρμόζεται στις εκάστοτε διοικητικές προτεραιότητες.
Καλούμε του συλλόγους διδασκόντων να μη δεχτούν την καταστρατήγηση των εργασιακών μας δικαιωμάτων και τους συλλόγους γονέων να μη δεχτούν την υποβάθμιση των μορφωτικών δικαιωμάτων των παιδιών τους. Τα Δ.Σ. θα κάνουν παρέμβαση στη ΔΙΠΕ Κέρκυρας και καλούμε και τους συλλόγους να έρθουν να εκφράσουν την διαμαρτυρία τους.
Κανένα σχολείο χωρίς τους εκπαιδευτικούς του! Κανένα παιδί με λιγότερα μορφωτικά δικαιώματα! Δημόσια και δωρεάν παιδεία ισότιμη για όλα τα παιδιά!
Σύλλογος Εκπαιδευτικών 



Ένωση Λειτουργών Μέσης Εκπαίδευσης Κέρκυρας
Πρωτοβάθμιας Εκπαίδευσης Κέρκυρας 

